ตำรวจทั่วประเทศ พร้อมดูแลความสงบเรียบร้อยอย่างเต็มที่ช่วงเลือกตั้ง รองโฆษกสำนักงานตำรวจแห่งชาติ ย้ำเตือน ห้ามจำหน่ายจ่ายแจกสุรา ตั้งแต่ 18.00 น. ของวันที่ 16 มี.ค. จนเสร็จสิ้นการเลือกตั้งล่วงหน้า
พันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ เปิดเผยถึงการเตรียมความพร้อม และรักษาความปลอดภัยการจัดเลือกตั้งล่วงหน้า ในวันที่ 17 มีนาคมนี้ ว่า ตำรวจทั่วประเทศ ได้จัดชุดเคลื่อนที่เร็วในการปฏิบัติแต่ละจุด รวมทั้ง จัดฝ่ายสืบสวนหาข่าว เกี่ยวกับการกระทำความผิดในการเลือกตั้ง ตามคำสั่งคณะกรรมการการเลือกตั้ง หรือ กกต. พร้อมเผชิญเหตุหรือระงับเหตุการณ์กระทำผิดทั้งก่อน, ระหว่าง และหลังที่จะมีการเลือกตั้ง ให้ดำเนินการด้วยความเรียบร้อย สุจริต และเที่ยงธรรม รวมทั้ง เฝ้าฟัง การกระทำใด ๆ ที่อาจเข้าข่ายผิดกฎหมาย และการใช้สื่อโซลเชียลมิเดีย ที่อาจเข้าข่ายความผิดว่าด้วยการหาเสียง ฯ, การนำเข้าข้อมูลอันเป็นเท็จ, สร้างความเกลียดชัง, ดูหมิ่นฝั่งตรงข้าม โดยก่อนการเลือกตั้ง ทุกพื้นที่จะมีการระดมกวาดล้างอาชญากรรม อาวุธปืน อาวุธสงคราม ยาเสพติด กฎหมายที่เกี่ยวกับการเข้าเมือง และเตรียมพร้อมเรื่องการคมนาคมในพื้นที่ที่อาจมีผลกระทบกับการเลือกตั้งด้วย        รองโฆษกสำนักงานตำรวจแห่งชาติ ยังย้ำเตือนว่า ช่วงวันเลือกตั้งล่วงหน้า ห้ามจำหน่ายจ่ายแจกสุรา ตั้งแต่เวลา 18.00 น. ของวันที่ 16 มีนาคม ถึงเวลา 18.00 น. ของวันที่ 17 มีนาคมนี้